
TÁJÉKOZTATÓ
A Martfűi József Attila Általános Iskola tevékenységéről
A 2013-as év a köznevelés rendszerében alapvető változást hozott. Az óvodák kivételével a köznevelési intézmények állami fenntartásba kerültek, új szervezeti keretek között folytatták a 2012/2013-as tanévet. Ezek a keretek, az új rendszer és irányítás elvárásai kihívást jelentettek minden résztvevő számára. Általános tapasztalat az iskolák maximális együttműködése, a megfelelni akarás, az újhoz való alkalmazkodás. Ezen keretek között való működésnek még nincs egy teljes éves tapasztalata, a 2013/2014-es tanév lesz az első teljes tanév. Ez az időszak az új rendszer kiépülésének az éve, amely tapasztalati tényei alapján van mód a továbbfejlesztésére, gyengeségek erősségekre való váltására. 
Ezek a szervezeti keretek az iskolai élet teljes volumenére hatással voltak. Egységessé vált a költségvetés tervezése, a humánerőforrás tervezése, a pedagógusok munkaidejének beosztása, az alkalmazás feltételei, az iskolai folyamatok szabályozása, a döntéshozatal folyamatai.
Az átalakulás tapasztalatai

A Martfűi József Attila Általános Iskolát 2013.01.01-től a Klebelsberg Intézményfenntartó Központ (KLIK) tartja fenn, a működtetést pedig Martfű Város Önkormányzata végzi. A székhelyintézmény épületének tulajdonosa továbbra is Martfű Város Önkormányzata. Az iskola mezőhéki tagintézményének működtetője és fenntartója is a KLIK.

2012 novemberében és decemberében az átadás-átvétel előkészületei lezajlottak. Az önkormányzat és az intézmény elkészítette a tankerület által kért dokumentumokat, 2012. december 15-én megtörtént az átadás-átvétel.

A működés közel egy éves időszaka alatt teljes tanévi tapasztalat még nem áll rendelkezésre. Egy folyó tanév második félévének és egy induló tanévnek a tapasztalatait van mód bemutatni. Hasonló résztapasztalatok állnak rendelkezésre a költségvetési év vonatkozásában is.
Az állami átvétel, a jogszabályi környezet alapvető változásai hatással voltak az iskola szakmai munkájára, oktás-szervezési feladataira, humánerőforrás-gazdálkodására, költségvetésére, lényegében az intézmény teljeskörű működésére. 

Az iskola az átalakulás egyik legnagyobb problematikájaként a nagymértékű adatszolgáltatást és a határidők szűkösségét értékeli. Az adatszolgáltatási kötelezettség az iskolai élet minden szegmensét érintette, érinti. 
Másrészről a legtöbb feszültség forrása a tankönyvellátás volt. Az évek alatt helyi szinten jól kialakult gyakorlat teljes mértékben megújult. A KELLO, a kiadók, a szakma, az oktatáspolitika nagyon késve és sokszor ellentmondásos tartalmú közleményei, az információ áramlás nehézkessége a gördülékeny, rugalmas tankönyvellátást jelentősen akadályozták. Hiányzott az egyértelmű eljárásrend, specialitások kezeléséhez szükséges információk, hátterek megléte, valamint az elektronikus felület működésének zavarai is gátolták a munkát..
A köznevelési rendszer működését szabályozó jogszabályi környezet startégiai mértékű megváltozása, a fenntartóváltás okán az iskolának át kellett dolgoznia valamennyi alapdokumentumát. Ezek közül különös jelentőséggel bírt a pedagógiai program és a helyi tanterv átdolgozása.
Az állami fenntartásba való kerülés következménye volt az elsős beiskolázási rendszer átalakulása is. A beiskolázás folyamatában több szereplő folyamatos együttműködésére volt szükség. A Kormányhivatalnak, a Tankerületnek, a Járásnak és az iskoláknak naprakész, összehangolt munkát és egyeztetést kellett ahhoz végrehajtania, hogy minden tanköteles korú gyermek beiskolázása megtörténjen, határidőre értesítést kapjon arról, hogy hová nyert felvételt. A beiskolázás központi kezelése, igazgatása a gyerekek elhelyezésében áttekinthetőbbé vált, a létszámok elosztása, az iskolák terhelése egyenletesebbé vált.

Új elem az iskolákban a hit és erkölcstan bevezetése 1. és 5. évfolyamon. Az iskolák feladata volt valamennyi egyházjogi képviselő megkeresése, értekezletek, tájékoztatók megtartása, koordináció a szülők és az egyházak között. A tankerület megszervezte az erkölcstant tanító pedagógusok képzését, felkészítését az erkölcstan oktatására. A tapasztalatok általában  pozitívak.
Összefoglalva: A legnagyobb gondot az adminisztrációs teendők, a határidők szűkössége, és a nem egyértelmű eljárásokból fakadó bizonytalanságok jelentették. A feladatok teljesítése, az elvárásoknak való megfelelés nagy türelmet, fokozott munkaterhelést és odaadást várt el az iskola dolgozóitól.

Az oktatás- nevelés színvonala:

A nevelés-oktatás minőségében az átalakulás nem okozott problémát. A pedagógusok a megnövekedett munkaterhek mellett hasonlóan a korábbi évekhez, tartalmas és hatékony munkát végeztek, így a tanulók a változások okozta nehézségekkel nem szembesültek. Az iskola eredményeit a mellékletben olvashatják tényadatokkal alátámasztva.

A beszámolóban az iskola szakmai munkájának legfontosabb eredményei kerülnek bemutatásra. 
A Martfűi József Attila Általános Iskolában már négy évfolyamon folyik magyar és matematikai oktatás kompetencia alapon. A kompetencia alapú oktatáshoz tartozó modulrendszer, a modulok leírása, az ezekhez tartozó mellékletek felhasználásra kerülnek, tartalmassá, egyedivé és színessé téve ezzel a nevelési- oktatási folyamatot.

Kiemelem, hogy az óvoda-iskola átmenetet mennyire megkönnyíti a helyi kezdeményezés, a „Fecske –tábor” megszervezése, amely jelentősen csökkenti az iskolától való félelmet és a stresszt a gyermekekben.


A pedagógusok valamennyi évfolyamon törekszenek az önálló, egyéni munka/tanulás mellett a csoportmunkában történő, egymást segítő munkavégzésre, a kompetencia alapú feladatok és a kooperatív technikák alkalmazására. Kiemelt figyelmet szán az iskola az egyénre szabott törődésnek, fejlesztésnek. A szülői visszajelzések, a mérések pozitív eredményességről, elfogadásról tanúskodnak.


A mezőhéki tagintézményben, ahol jelenleg 8 alsó tagozatos gyermek tanul, ugyanaz a tartalmi munka folyik, mint a székhely intézményben. Nagy figyelmet fordítanak arra, hogy a tagintézményben is biztosítsák a színvonalas pedagógiai munkát, megvalósuljanak a szakmai célkitűzések, semmilyen hátrány ne érje a gyerekeket, a szülőket.
Különösen nagy gondot fordít az iskola a tanulási nehézség vagy tanulási zavar miatt szakvéleménnyel rendelkező tanulók ellátására. Az általános iskolába összesen 87 szakvéleménnyel rendelkező tanuló járt. (Az adatok folyamatosan változnak a szakvélemények beérkezésétől függően.)
A sajátos nevelési igényen belül az alábbi területeken történik a gyerekek ellátása, fejlesztése, terápiája

· iskolai képességek kevert zavara (diszlexia, diszgráfia, diszkalkulia) 6  tanuló (3 fiú, 3 lány)

· beszédfogyatékos 4 tanuló (2 fiú, 2 lány)

· diszlexia és diszgráfia 7 tanuló (6 fiú, 1 lány) 

· aktivitás – és figyelemzavar 4 tanuló (3 fiú, 1 lány)

· autizmus 1 fiú tanuló

· mozgásfogyatékos 3 tanuló (2 fiú, 1 lány)

· diszgráfia 2 tanuló (mindketten fiúk)

A beilleszkedési, tanulási, magatartási nehézséggel küzdő tanulók kategóriájában elsősorban tanulási nehézség miatt kaptak szakvéleményt a tanulók. Jelenleg 63 tanulónk rendelkezik BTMN diagnózissal.

A tanév első két hónapjában került sor az 1. osztályosok kötelező szűrővizsgálatára. Artikulációs vizsgálat, diszlexia- előrejelző gyorstesztek felvétele, DIFER írásmozgás-koordináció fejlődésének vizsgálata, a beszédhanghallás fejlődésének vizsgálata és az elemi számolási készség fejlődésének vizsgálata történt meg. A fejlesztésre szoruló tanulók logopédiai ellátást kaptak és nyelv- és beszédfejlesztő pedagógusnál célzott részképesség fejlesztésben vettek részt.

A jövőben elengedhetetlenül fontos, hogy az 1. osztályosokat logopédus, nyelv- és beszédfejlesztő pedagógusok részesítsék terápiás célú ellátásban artikulációs zavarok és részképességzavarok tekintetében egyaránt azért, hogy további fejlődésük a legoptimálisabban biztosított legyen az iskolában. További pozitív eredmények érhetőek el az egyéni differenciálás lehetőségeinek alkalmazásával a tanítási órákon

Erőssége az iskolának a nyelvi képzés. Egyaránt meg kíván felelni az iskola a társadalmi és szülői elvárásoknak. Az eredményesség érdekében az idegen nyelvet csoportokban tanulják a gyerekek. Az iskola vállalja a nyelvvizsgára való felkészítést is. Az eredményesség egyik mutatója a versenyeredmények (2. számú melléklet). Az iskola törekszik anyanyelvi tanárok bevonására is az idegennyelv tanításában

A mindennapos testnevelés négy évfolyamon valósul meg - ami köszönhetően az önkormányzat hozzáállásának és a társintézmények közreműködésének - minden alkalommal fedett helyen valósul meg. A martfűi általános iskolában az infrastruktúra hiánya jelenti a legnagyobb gondot, amelyre a tornaterem építési program adhat megoldást. Fontosnak tartjuk az uszodai testnevelést, amelynek egyeztetése folyamatban van.
Az egész nap nyitva tartó iskola – a 16 óráig tartó kötelező benntartózkodás - szintén az idei tanév „újdonsága”, amelyet az iskola kiválóan meg tudott szervezni.

A szülők és a gyerekek elégedettek az iskolai kínálattal. A gyerekek 37 különböző tevékenységen vehetnek részt.
A beiskolázás és a továbbtanulás (1. számú melléklet) területén is kiegyensúlyozott mutatókkal rendelkezik az iskola. A tanulólétszám 490 és 500 fő között mozog. Az intézmény keresettségét mutatja a 74 bejáró tanuló is. Az iskolában a továbbtanulási mutató 100%, a gyerekek több, mint 2/3-a az első helyen megjelölt középiskolába nyer felvételt. Tendencia, hogy gimnáziumba a tanulók közel 30%-a felvételre kerül. Szakközépiskolába a 8. osztályos gyerekek 50-60%-a kerül, szakiskolába 10-20%-a. A tanulók nagytöbbsége tehát érettségit adó középiskolát választ.)

A tanulók 19%-a kitűnő. 18,6%-a jeles (4,5 feletti) tanulmányi eredményt ért el. Összességében 188 tanuló teljesített a 2012/2013-as tanévben 4,5 –es tanulmányi átlag felett. Az évismétlésre és javítóvizsgára utasított tanulóik száma 6 fő volt. (2. számú melléklet)
Az előző tanév hiányzási mutatói magasak. A mulasztott órák száma 22.114 db, egy tanulóra eső hiányzás:44,85 óra. Ebből az igazolatlan mulasztások száma 136 óra. Az összhiányzáson belül ez az arány nem tekinthető magasnak, azonban ezt a mulasztott óratömeget 7 tanuló produkálta. A legtöbbet mulasztó tanuló 87 órán nem vett részt igazolatlanul (2. számú melléklet). Az iskola törekszik a hiányzások visszaszorítására, rendszeresen kapcsolatot tart a szülőkkel, a gyermekjóléti szolgálattal, a családsegítő központtal és a Polgármesteri Hivatallal is.
Összegzés: Az iskola pedagógiai munkájával a martfűi gyerekek és szülők elégedettek. A tantestület stabil, innovatív, szakmailag igényes, jól képzett. Törekszik az értékek megőrzésére, új értékek teremtésére. A szakmai munkát a tárgyi feltételek megléte biztosítja, amelynek a fejlesztése folyamatos feladat.
A foglalkoztatottak helyzetének változása:

A Martfűi Általános Iskola személyi állománya stabil. Az állami átvétel után minden pedagógus állományú dolgozó (50 fő: 48 székhely int.+2 fő tagintézmény), a pedagógiai munkát segítők (3 fő) az 1 fő megbízási jogviszonyban foglalkoztatott és az 1 fő prémium éves dolgozó is átvételre, állami alkalmazásba került. 
2013 januárjában a szükséges átsorolások megtörténtek, fennakadás nem volt. A dolgozók munkavégzésének körülményeiben változás nem történt, ugyanazzal a munkaszervezéssel működött az intézmény. Az iskola igazgatójának irányításával folyik és folyt a szakmai és technikai munka.

Gondot jelentett, hogy a megszokott havi cafeteria juttatás az állami fenntartásba vétellel átmenetileg megszűnt, nem kaptak Erzsébet-utalványt a dolgozók. Feszültséget okozott, hogy az önkormányzati dolgozók azonban emelésben is részesültek.

Ennek a problémának a rendezése a nyár folyamán megtörtént, a 2012-es évhez arányosított Cafeteria juttatást egy összegben folyószámlára utalással kapták meg az iskola munkatársai.

Személyi változások az év során:

4 fő kolléga határozott idejű kinevezése 2013.06.30-án lejárt, mert nem sikerült megszerezniük a nyelvvizsgát, amely feltétele volt a határozatlan idejű kinevezésnek.

A feladatellátás biztosítása érdekében meghirdetésre kerültek az álláshelyek. Ezen kívül 1 fő munkahelyet változtatott a KLIK-en belül. 
A szeptemberi tanévkezdésre az álláshelyek betöltésre kerültek, a 2012. januári állapothoz képest létszámváltozás nem történt. Az intézményben jelenleg is 55 fő dolgozik. A pedagógusok a béremelését szeptember 1-ét követően megkapták, az átsorolás rendben zajlott..

Feladatmegosztásban a köznevelési törvénynek köszönhetően pozitív változás következett be, hiszen 1 fő helyettessel több dolgozik szeptember óta az iskolában. Az ő munkájára nagyon nagy szükség van, hiszen kiemelkedően nagy a terhelés a pedagógiai munkát segítő alkalmazottakon és a vezetőségen az adatszolgáltatás tekintetében.

Összegzés: Az iskola személyi állománya, kiegyensúlyozott stabil. A munkában összeszokott, értékrendje kialakult, célkitűzései kidolgozottak. Szakmai igényesség, innovativitás jellemzi. A 2013-as év alapvető változásaihoz rugalmasan alkalmazkodott, az új fenntartói elvárásoknak meg akart felelni, maximálisan együttműködő volt.

Szolnok, 2013. november 13.

